Roadpolice.am

**Roadpolice.am**, Հայաստանի ներքին գործերի նախարարության ճանապարհային ոստիկանության առցանց համակարգ, որը նախատեսված է վարորդների և տրանսպորտային միջոցների սեփականատերերի համար պետական ծառայությունների մատչելի և թվային ձևով մատուցման նպատակով։ Կայքը գործում է որպես թվային հարթակ՝ հնարավորություն տալով քաղաքացիներին առցանց ստանալ վարչական և տեղեկատվական մի շարք ծառայություններ։

## Պատմություն
Կայքը գործարկվել է Հայաստանի ոստիկանության նախաձեռնությամբ՝ պետական կառավարման թվայնացման շրջանակում։ 2020-ական թվականների ընթացքում այն մի քանի անգամ ենթարկվել է տեխնիկական բարեփոխումների և արդիականացումների։ 2024 թվականի մայիսի 1-ից ուժի մեջ է մտել Ներքին գործերի նախարարության բարեփոխումների արդյունքում ներդրված բոնուսային համակարգի հոջորդ բաղադրիչը։ Մայիսի 1-ից հետո տեսանկարահանող կամ լուսանկարահանող սարքերով արձանագրված խախտումների վերաբերյալ որոշումները էլեկտրոնային ծանուցման եղանակով ստանալու դեպքում վճարման ենթակա տուգանքի գումարը նվազում է 20%-ով։ 2024 թվականի օգոստոսի 20-ի դրությամբ, 20% պակաս վճարման հնարավորությունից օգտվում էր 49․560 քաղաքացի։ Հետագայում, 2025 թվականի հունվարին Ներքին գործերի նախարարությունը հայտնել է, որ համակարգում գրանցվել և 20% պակաս վճարման հնարավորությունից օգտվում է 80․439 քաղաքացի։ Բոնուսային բաղադրիչ կիրառմամբ վարչական տույժ նշանակելու վերաբերյալ կայացվել է 140․947 որոշում։ 2025 թվականի մայիսին կայքը ժամանակավորապես անջատվել էր՝ տեխնիկական վերազինման նպատակով, իսկ հունիսի 3-ին այն պաշտոնապես վերագործարկվել է նորացված ինտերֆեյսով և հիբրիդային սպասարկման համակարգով։ Նոր տարբերակը հնարավորություն է տալիս քաղաքացիներին հերթագրվել ինչպես առցանց, այնպես էլ տեղում՝ կենդանի հերթի սկզբունքով։

## Կառուցվածք և ծառայություններ
Կայքի բովանդակությունը բաժանված է մի քանի հիմնական բաժինների՝
* Վարորդական իրավունքի վկայականներ - վարորդական վկայականների տրամադրում, փոխանակում, վավերականության ստուգում։
* Տրանսպորտային միջոցների հաշվառում - ավտոմեքենաների գրանցում, հաշվառումից հանում, համարանիշների որոնում կամ ամրագրում։
* Վարչական տուգանքներ - տուգանքների և բալային համակարգի վերաբերյալ տվյալների ներկայացում, ինչպես նաև վճարման հնարավորություններ։
* Իրավաբանական անձանց համար նախատեսված մոդուլներ - առանձին բաժին կազմակերպությունների, բանկերի և այլ հաստատությունների համար։
* Ծանուցումների համակարգ - SMS կամ էլեկտրոնային նամակով ծանուցումների ակտիվացում՝ տուգանքների կամ վկայականների ժամկետների վերաբերյալ։

Կայքը հասանելի է հայերեն, ռուսերեն և անգլերեն լեզուներով։ Օգտատերերը կարող են մուտք գործել համակարգ նույնականացման քարտով կամ բջջային նույնականացմամբ։

## Նպատակ
Roadpolice.am հարթակի հիմնական նպատակն է պարզեցնել և թափանցիկ դարձնել ճանապարհային ոստիկանության ծառայությունները՝ նվազեցնելով հերթերը, կոռուպցիոն ռիսկերը և վարչական բյուրոկրատիան։ Այն ապահովում է պետական մարմինների թվային հասանելիությունը և խթանում է «էլեկտրոնային կառավարություն» նախաձեռնության իրականացումը Հայաստանում։

## Խնդիրներ
Չնայած կայքի արդյունավետությանը՝ արձանագրվել են նաև որոշ խնդիրներ․
* տեխնիկական խափանումներ՝ վերազինման ժամանակ,
* տարեց կամ տեխնոլոգիապես անտեղյակ քաղաքացիների համար ծառայությունների սահմանափակ մատչելիություն,
* տվյալների գաղտնիության և անձնական անվտանգության հարցերի վերաբերյալ հանրային մտահոգություններ։

## Ծանոթագրություններ

Կատեգորիա:Հայաստանի ճանապարհային ոստիկանություն
Կատեգորիա:Հայերեն կայքեր